સામ્યવાદીઓએ ભારત પ્રશાસન સામે જ સશસ્ત્ર હિંસાચાર આરંભ્યો હતો તેના કારણે તેના ઉપર પ્રતિબંધ મુકાયો હતો એ તો ઐતિહાસિક સત્ય છે. કનુ સાન્યાલ પણ દેશ સામેની સશસ્ત્ર હિંસામાં સહભાગી બન્યા હતા. સામ્યવાદી હિંસાનું એક માત્ર કારણ એ હતું કે ૧૯૪૭માં મળેલી સ્વતંત્રતા તેમને સ્વીકાર્ય ન હતી. આથી હિંસાચારના માર્ગથી તેઓ ભારતને સાચી સ્વતંત્રતા અપાવવા માંગતા હતા. આવું પવિત્ર કાર્ય કરવા માટે ગૃહમંત્રી સરદાર પટેલે એ પક્ષ ઉપર પ્રતિબંધ લાદ્યો અને હિંસક સામ્યવાદીઓને કારાવાસમાં ધકેલી દીધા ત્યારે એ હિંસાનો અંત આવ્યો હતો. સરદાર પટેલના આ પગલાનો પ્રબળ વિરોધ કોણે કર્યો હશે તે કહેવાની ક્યાં આવશ્યકતા છે ? પરંતુ લોહપુરુષના આવા લોખંડી પગલાં સામે એ નેતા કબૂતર ઉડાડ્યા વિના બીજું કશું જ કરી શકે તેમ ન હતા !